เกิดอะไรขึ้นกับ Apple? มูลค่าเพิ่ม 1.3 ล้านล้านในวันเดียว
หลายคนคงคิดว่า Apple กำลังตกต่ำ และสงครามการค้ากำลังทำให้ iPhone ขายไม่ดี  แต่หลังประกาศผลประกอบการเมื่อคืน บริษัทกลับมีมูลค่าเพิ่มขึ้นกว่า 1.3 ล้านล้านบาท  เทียบเท่ากับบริษัท ปตท. บริษัทใหญ่สุดในไทยทั้งบริษัท ภายในวันเดียว..  ทำให้ตอนนี้ บริษัท Apple มีมูลค่ากว่า 30.9 ล้านล้านบาท มีมูลค่ากว่า 2 เท่าของ GDP ประเทศไทย..  แล้วเกิดอะไรขึ้นกับ Apple?  ลงทุนแมนจะมาสรุปให้ฟัง
31 ก.ค. 2562

เกิดอะไรขึ้นกับ Apple? มูลค่าเพิ่ม 1.3 ล้านล้านในวันเดียว / โดย ลงทุนแมน
หลายคนคงคิดว่า Apple กำลังตกต่ำ
และสงครามการค้ากำลังทำให้ iPhone ขายไม่ดี
แต่หลังประกาศผลประกอบการเมื่อคืน
บริษัทกลับมีมูลค่าเพิ่มขึ้นกว่า 1.3 ล้านล้านบาท
เทียบเท่ากับบริษัท ปตท. บริษัทใหญ่สุดในไทยทั้งบริษัท ภายในวันเดียว..
ทำให้ตอนนี้ บริษัท Apple มีมูลค่ากว่า 30.9 ล้านล้านบาท
มีมูลค่ากว่า 2 เท่าของ GDP ประเทศไทย..
แล้วเกิดอะไรขึ้นกับ Apple?
ลงทุนแมนจะมาสรุปให้ฟัง
ผลประกอบการบริษัท Apple ออกมาปรากฏว่า รายได้คงที่ และกำไรลดลง
ไตรมาสที่ 3 ปี 2018 (ไตรมาส 3 ของงบการเงิน Apple คือช่วงเดือน 4-6)
รายได้ 1.64 ล้านล้านบาท กำไร 3.55 แสนล้านบาท
ไตรมาสที่ 3 ปี 2019
รายได้ 1.66 ล้านล้านบาท กำไร 3.10 แสนล้านบาท
โดยตอนนี้รายได้ทุกๆ 100 บาทของ Apple มาจาก
iPhone 48 บาท
Services 21 บาท
Mac 11 บาท
iPad 10 บาท
Wearables 10 บาท
แสดงให้เห็นว่า ปัจจุบัน Apple มีโครงสร้างรายได้มาจากหลายธุรกิจ
อย่างไรก็ตาม รายได้หลักของบริษัทยังเป็น iPhone ที่ลดลงกว่า 12% เมื่อเทียบกับช่วงเดียวกันกับปีที่ผ่านมา
แต่รายได้จาก Services และ Wearables สามารถเติบโตได้ดีจนทำให้รายได้รวมไม่ลดลง..
รายได้ธุรกิจ Wearables เพิ่มขึ้น 48%
รายได้ธุรกิจ Services เพิ่มขึ้น 13%
ตอนนี้สินค้ากลุ่ม Wearables ของ Apple ก็คือ Apple AirPods และ Apple Watch
ส่วนกลุ่ม Services ได้แก่ AppleCare, Apple Music, iCloud, App Store และ Apple Search Ads
โดยปัจจุบัน Apple มีจำนวนสมาชิกที่จ่ายเงินให้กับบริการอย่างน้อย 1 อย่าง
ประมาณ 420 ล้านบัญชี..
เมื่อตัวเลขไม่ได้แย่อย่างที่นักลงทุนคิด และรายได้อื่นๆ เติบโตขึ้นมาทดแทนได้ บวกด้วยการซื้อหุ้นคืนของ Apple ซึ่งทำให้ กำไรต่อหุ้น ของบริษัทยังเติบโต สิ่งเหล่านี้ทำให้ตลาดหุ้นตอบสนองไปในทิศทางบวก
หุ้น Apple พุ่งขึ้นหลังประกาศผลประกอบการ 4% คิดเป็นมูลค่ามากถึง 1.3 ล้านล้านบาท
อย่างไรก็ตาม สิ่งที่สำคัญที่สุดสำหรับ Apple ตอนนี้ก็คือ Ecosystem ที่มีอยู่จะยืนระยะได้นานขนาดไหน..
จริงอยู่ว่า ในระยะสั้น ธุรกิจกลุ่ม Wearables และ Services
สามารถเติบโตมาทดแทนรายได้ของ iPhone ที่หายไปได้
แต่อย่าลืมว่าทั้งสองธุรกิจนี้มีจุดเริ่มต้นเดียวกันที่ชื่อว่า “iPhone”
แม้ข้อดีของ Ecosystem จะสร้างแบรนด์ Apple ให้แข็งแกร่งจนถึงทุกวันนี้
แต่ข้อเสียสำคัญก็คือ การที่จะใช้ Wearables หรือ Services ของ Apple ได้ ต้องมี iPhone ก่อน จะเป็นกำแพงให้ลูกค้านอก Ecosystem เข้ามาทดลองใช้ได้ยากขึ้น
รู้หรือไม่ว่า ทุกวันนี้ จำนวนผู้ใช้ในระบบ Android ทิ้งห่าง iOS ไปอย่างชัดเจน
ในผู้ใช้งานสมาร์ตโฟนทุกๆ 100 คน จะแบ่งออกเป็น
76 คนบน Android
22 คนบน iOS
2 คนที่เหลือเป็นระบบอื่นๆ
หมายความว่า หากยอดขาย iPhone ยังลดลงต่อเนื่อง
คนที่ซื้อสินค้า AirPods และบริการอื่นๆ ของ Apple ก็ย่อมน้อยลงตามไปด้วยเช่นกัน
ดังนั้น ทั้งหูฟัง นาฬิกา หรือบริการที่ Apple กำลังลงทุนพัฒนาขึ้นมา
ก็อาจไม่สำคัญเท่ากับทำให้ iPhone กลับมาขายดีอีกครั้ง
ก็น่าสนใจว่า ปลายปีนี้ การเปิดตัว iPhone รุ่นใหม่จะทำให้บริษัทกลับมาได้อีกครั้งหรือไม่
หากทำได้ดี ธุรกิจกลุ่ม Wearables และ Services ก็อาจเติบโตพร้อมกันไปอย่างก้าวกระโดด
ในทางกลับกัน หากแนวโน้ม iPhone ยังถดถอยอย่างต่อเนื่อง และยังคงมุ่งเน้นรายได้อื่นต่อไป
ก็น่าสงสัยว่า สตีฟ จอบส์ บนสวรรค์ จะเห็นด้วยหรือไม่ อย่างไร..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-Apple Earnings Call Q3 2019